16 by Othello-aftreeoord met virus besmet | Netwerk24
16 by Othello-aftreeoord met virus besmet
Deur Desirée Rorke @Dezzierorke 20 Mei 2020 06:00
Foto ter illustrasie. Foto: Reuters
Vyftien van die 20 bejaardes in die sorgeenheid van Othello-aftreeoord in Brackenfell het positief getoets vir die koronavirus.
Nóg ’n inwoner in die oord het ook positief getoets. Aanvanklik is slegs sewe inwoners van die sorgeenheid met geringe lugwegsimptome in isolasie geplaas en getoets.
Verdere toetse het die 15 gevalle bevestig.
Die meeste pasiënte ondervind net ligte simptome en word in isolasie in die sorgeenheid verpleeg, volgens Gerhard Lombard, direkteur van Medwell SA, die mediese diensverskaffer by die oord se sorgeenheid.
Drie inwoners wat positief getoets is, is toegelaat tot hospitale weens onderliggende siektetoestande, sê Lombard.
Volgens hom is die eerste groep inwoners verlede Dinsdagoggend (13 Mei) getoets en is die resultate Woensdag ontvang.
“Die inwoners is getoets nadat hul liggaamstemperatuur bo die normale 36°C tot 37°C gestyg het,” sê Lombard.
Hy sê in al die gevalle is besmetting met die Covid-19-virus opgedoen ten spyte van baie streng interne maatreëls wat vanaf die eerste dag van die inperking geld.
“In hierdie stadium is dit baie moeilik om die oorsprong van die Covid-19-besmetting te bepaal, maar dit word steeds ondersoek.”
Vyf Medwell SA-personeellede het ook positief getoets en word tans in isolasie gemonitor.
Die ander inwoner van die oord is asimptomaties en is as standaardpraktyk voor ’n mediese prosedure vir die virus getoets en positief bevind, sê Marina Potgieter, oordbestuurder.
Hierdie persoon is ingevolge Othello se bestaande protokol in isolasie geplaas. Die betrokke woonstelblok is ook volgens Othello se soneringsprotokol afgesper.
“Othello-inwoners word deurlopend op hoogte van sake gehou van die bedreiging van die virus en van ons interne maatreëls,” sê Potgieter.